இந்தியாவைப் போன்றே ஐரோப்பிய கூட்டமைப்பு நாடுகளில் ஒன்றான கிரீஸ் நாடும், அந்நாட்டு முந்தைய ஆட்சியாளர்கள் கொண்டுவந்த உலகமயம் மற்றும் தாராளமயக் கொள்கைகளினால் கடந்த ஐந்து ஆண்டு காலமாக கடுமையான பொருளாதாரச் சிக்கலில் சிக்கித் தவித்துக் கொண்டிருந்தது. இந்த வேளையில் தான் அந்நாட்டு மக்கள் அண்மையில் நடைபெற்ற பொதுத்தேர்தலில் இடதுசாரிக்கட்சிக்கு வாக்களித்து ஆட்சியில் அமரச்செய்தனர். ஏற்கனவே உலகமய தாரளமயகொள்கைகளை காரணம் காட்டி கிரீஸ் நாட்டின் கடந்த கால அரசு, தொழிலாளர்களுக்கு - ஊழியர்களுக்கு மிகக்குறைந்த ஊதியம், நிரந்தர வேலைவாய்ப்பு இன்மை, தொழிலாளர் பாதுகாப்பு சட்டம் ஒழிப்பு, தொழிற்சங்கங்கள் கூடாது, ஓய்வூதியம் ஒழிப்பு போன்ற சமூக பாதுகாப்பையே ஒழித்துக்கட்டி மக்கள் விரோத - தொழிலாளர் விரோத செயல்களை செய்தமையால் தேர்தலில் மக்களால் விரட்டியடிக்கப்பட்டது. பின்னர் மக்கள் ஆதரவோடு தேர்ந்தெடுக்கப்பட்ட இடதுசாரி அரசு, கடந்த மக்கள் விரோத அரசு நடைமுறைப்படுத்திய சிக்கல்களை தீர்ப்பதில் மிகுந்த சிரமப்பட்டது. அதுமட்டுமல்லாமல் இந்த இடதுசாரிகட்சி ஆட்சிக்கு வந்த பின்னே எரிச்சலுற்ற ஐரோப்பிய நிதி கூட்டமைப்பும், சர்வதேச நாணய நிதியமும் (ஐ.எம்.எப்) மற்றும் ஐரோப்பிய மத்திய வங்கியும் அந்த அரசுக்கு நெருக்கடியை அதிகப்படுத்த ஆரம்பித்தது.